ߛߌߞߊߛߏ߬ ߘߟߊߛߌ߱

ߛߌߞߊߛߏ߬ ߘߟߊߛߌ߮ ߦߋ߫ ߝߊ߰ߡߊ ߟߊ߫ ߞߐ߲ߛߐ߲ߧߊߟߌ߫ ߞߟߍ ߟߎ߬ ߘߏ߫ ߟߋ߬ ߘߌ߫، ߡߍ߲ ߠߊߥߟߌ߬ ߘߊ߫ ߞߣߍߘߎ߰ ߝߊ߰ߡߊ߬ߟߊ ߞߐ߲ߛߐ߲ߧߊ ߡߊ߬. ߓߊߏ߬ ߊ߬ ߕߘߍ߬ ߓߘߊ߫ ߓߊ߲߫ ߦߙߐ ߕߐ߭ ߟߎ߬ ߞߐ߲ߛߐ߲ߧߊ߫ ߟߊ߫߸ ߝߏ߫ ߕߌ߬ߢߍ߬ߓߊ߬ ߞߎߘߊ߫ ߓߍ߲߬ߘߐ ߞߊ߬ ߡߍ߲ ߠߎ߬ ߓߴߊ߬ ߟߊ߫. ߊ߬ ߘߏ߲߬ ߕߘߍ߬ ߕߍ߫ ߢߌߣߌ߲߫ ߠߊ߫ ߞߍ߬ߟߍ ߘߏ߲߭ ߡߵߊ߬ ߣߌ߫ ߝߌߟߊ ߟߎ߬ ߕߍ߫، ߏ߬ ߟߎ߬ ߡߍ߲ ߠߎ߬ ߦߋ߫ ߛߌ߬ߟߊ߬ߡߊ ߟߎ߬ ߘߌ߫. ߒ߬ߓߊ߬ ߏ߬ ߟߋ ߞߍ߫ ߘߊ߫ ߞߍ߬ߟߍ ߟߊߥߌ߬ߟߌ ߘߌ߫ ߛߴߏ߬ ߘߌ߫ ߘߏ߫ ߞߊ߬ߝߏ߬ ߊ߬ ߟߊ߫ ߥߙߎߣߍ ߟߎ߬ ߡߊ߬. ߊ߬ ߞߊ߬ ߛߏ ߘߟߊߛߌ߰ ߞߊߙߏ߫ ߁߅ ߥߟߊ߫ ߁߈ ߖߊ߬ߣߍ߲ ߞߘߐ߫߸ ߞߊ߬ ߞߣߍߘߎ߰ ߝߊ߲߭ ߓߍ߯ ߡߌ߬ߘߊ߬ߞߎߡߘߊ ߣߌ߲߬ ߕߊ߬ߣߍ߲߫ ߦߋ߫ ߛߟߏ߬ߡߊ߯ߣߊ߫ ߞߊ߲ߕߍ߫ ߟߊ߫ ߞߊ߬ߝߊ ߘߏ߫ ߟߋ߬ ߘߐ߫߸ ߡߍ߲ ߕߐ߯ ߦߋ߫ ߞߏ߫ ߛߊ߬ߡߘߎ߬ߜߍ߫ ߕߎ߬ߙߋ߫ ߟߊ߫ ߘߐ߬ߝߐ، ߞߐߜߍ߫ ߇߈߸ ߝߟߐߡߊ ߕߘߍ߬ ߦߋ߫ ߃߄ ߘߌ߫. ߝߏ߫ ߛߌߞߊߛߏ߬ ߞߋߟߋ߲߫ ߦߙߐ ߏ߬ ߟߎ߬ ߕߊ߬ߣߍ߲߫ ߦߋ߫ ߊ߲߬ߜ߭ߌߟߋ ߥߞߌߔߋߘߌߦߊ ߟߊ߫ ߢߊ߬ߝߐ߬ߟߌ ߟߋ߬ ߡߊ߬..

 ߛߏ ߘߟߊߛߌ߱ 
ߛߊ߭ߡߏ߬ߙߌ߫ ߕߎ߬ߙߋ߫ ߓߊ߲ ߞߐ ߘߐ߫ ߡߊ߲߬ߘߋ߲߬ ߖߡߊߣߊ ߝߊ߲߬ߓߊ ߡߙߊ߬ ߟߊ߫߸ ߊ߬ ߞߵߊ߬ ߡߙߌ ߘߊߡߌ߬ߣߊ߫ ߞߣߍߘߎ߰ ߡߊ߲߬ߛߊ߬ߟߊ ߡߊ߬ ߛߌߞߊߛߏ߬ ߦߴߏ߬ ߡߍ߲ ߞߎߓߋߘߊ ߘߌ߫.  ߞߟߍ߬ߕߌ߮ ߞߵߊ߬ ߟߊ߫ ߞߟߍ߬ߓߏߟߏ߲߫ ߞߐ߬ߣߐ߲߬ߘߐ ߟߎ߬ ߓߍ߯ ߕߊ߬ ߞߊ߬ ߞߣߍߘߎ߰ ߝߊ߰ߡߊ߬ߟߊ ߡߊߜߍ߲߫. ߊ߬ߟߎ߬ ߛߋߣߍ߲ ߦߋ߲߬، ߊ߬ߟߎ߫ ߞߵߊ߬ ߦߋ߫ ߖߌ߲߬ ߥߎ߬ߣߊ߲߬ߞߏߙߏ߲ ߣߌ߲߬ ߟߐ߬ߣߍ߲߫ ߦߋ߫ ߛߌߞߊ߬ߛߏ߬ ߡߊ߬߸ ߡߍ߲ ߕߋ߬ ߜߟߍ߫ ߕߴߊ߬ߟߎ߫ ߓߟߏ߫. ߊ߬ߟߎ߫ ߞߵߏ߬ ߟߋ ߞߍ߫ ߖߌ߲߭ ߘߟߊߛߌ߱ ߘߌ߫ ߸ ߞߊ߬ ߝߊ߰ߡߊ߬ߟߊ ߕߐ߭ ߞߐ߲ߛߐ߲ߧߊ ߘߊߡߌ߬ߣߊ߬ ߛߊ߫.

ߒ߬ߓߊ߬ ߕߎ߬ߙߋ ߞߵߊ߬ ߕߏ߫ ߘߟߊߛߌ߯ߟߌ ߏ߬ ߟߋ ߘߐ߫ ߦߋ߲߬ ߛߊ߫߸ ߞߊ߬ ߞߙߐߞߐ߫ ߞߟߍ߬ ߞߊ߬ ߞߙߐߞߐ߫ ߜߐ߲߬ ߞߎ߬ߟߎߓߊ߬ߟߌ߫ ߡߌ߬ߘߊ߬. ߊ߬ߟߎ߫ ߞߊ߬ ߜ߭ߏ߬ߕߏ߫ ߡߌ߬ߘߊ߬߸ ߞߊ߬ ߖߡߌߣߌ߲߫ ߣߌ߫ ߖߡߊߣߊ߲߫ ߠߎ߫ ߡߌ߬ߘߊ߬، ߞߊ߬ ߖߐߡߌ߲ ߞߍ߫ ߞߐ߲ߞߊ ߟߎ߬ ߝߍ߬. ߊ߬ߟߎ߫ ߞߊ߬ ߘߓߊ߬ߞߟߊ߫ ߡߌ߬ߘߊ߬߸ ߞߊ߬ ߘߊ߰ߞߟߊ߫ ߡߌ߬ߘߊ߬߸ ߞߊ߬ ߓߐ߬ߓߐ߫-ߖߎ߬ߟߊ߬ߛߏ߫ ߡߌ߬ߘߊ߬߸ ߞߊ߬ ߣߊ߲ߕߌߦߊߣߌ߲߫ ߡߌ߬ߘߊ߬، ߊ߬ ߣߌ߫ ߞߊ߬ ߕߏ߫ ߛߌߞߊߛߏ߬ ߡߊߓߏ߲߫ ߠߊ߫ ߞߍ߬ߣߍ ߝߎߚߎ߫ ߝߴߊ߬ ߣߊ߬ ߞߎ߲߬ߠߊ߬ߝߏߣߌ߲ ߛߐ߬ߘߐ߲߬ ߠߊ ߞߏ߫ ߝߊ߬ߙߊ߲߬ߛߌ ߟߎ߬ ߓߘߊ߫ ߞߊ߯ߓߊ߫ ߖߌ߲߭ ߠߊߥߎ߬ߦߊ߬ ߡߊ߲߬ߓߌ߬ ߞߋߕߊ߬ ߞߎ߲߬ߠߊ߫߸ ߊ߬ ߣߌ߫ ߞߊ߬ ߔߙߊߕߌ߫ ߖߟߎ ߛߊ߬ߡߊ߲߫ ߓߡߊ߬ߞߐ߫ ߞߵߊ߬ ߟߊߛߋ߫ ߛߌ߯ߙߌ߲߫. ߒ߬ߓߊ߬ ߝߊ߰ߡߊ ߞߊ߬ ߞߊߙߏ߫ ߁߅ ߥߟߊ߫ ߔ߈ ߠߋ߬ ߞߍ߫ ߛߌߞߊߛߏ߬ ߖߌ߲߬ߝߘߎ ߘߟߊߛߌ߯ ߘߐ߫ ߞߐߚߐ߫.

 ߡߎ߲߬ߠߴߊ߬ ߡߴߊ߬ ߡߊߣߐ߬ 
ߛߌߞߊߛߏ߬ ߕߙߊߥߟߋ ߏ߬ ߟߎ߫ ߓߐߖߎ ߦߋ߫ ߜߐ߯ߘߎ߯ ߟߋ߬ ߘߌ߫ ߕߐ߬ߙߐ߲߫ ߓߊ߬ߘߊ ߞߣߐ߫. ߞߏߟߊߝߐߟߊ ߟߎ߬ ߞߵߊ߬ ߝߐ߫ ߊ߬ߟߎ߫ ߦߋ߫ ߦߋ߲߬ ߞߏ߫ ߊ߬ߟߎ߬ ߦߋ߫ ߝߎ߲ߘߌ߫ ߞߊ߬ ߦߌ߬ߙߌ߲߬ߘߌ߫ ߕߟߋ߬ߓߐ ߘߐ߫، ߞߴߏ߬ ߓߊ߯ ߞߍ߫ ߞߴߊ߬ߟߎ߬ ߘߌ߫ ߝߊ߰ߡߊ߬ߦߊ߫ ߛߐ߬ߘߐ߲߫ ߦߋ߲߬߸ ߘߎߢߊ߫ ߓߊ߲߫߸ ߖߡߊ߬ߣߊ߬ ߓߊ߲߫߸ ߊ߬ߟߎ߬ ߕߐ߮ ߦߋ߫ ߝߐ߫ ߟߊ߫. ߒ߬ߞߊ߬ ߞߴߊ߬ߟߎ߫ ߦߴߊ߬ߟߎ߫ ߕߍߣߍ߲߫ ߠߋ߬ ߞߊ߲ߠߊߕߍ߰ ߟߊ߫ ߞߵߊ߬ ߞߴߊ߬ߟߎ߫ ߟߊ߫ ߝߊ߰ߡߊ߬ߦߊ ߏ߬ ߛߘߊߞߊ ߘߌ߫، ߊ߬ߟߎ߫ ߞߵߊ߬ ߝߐ߫ ߞߴߊ߬ߟߎ߫ ߕߴߛߋ߫ ߘߊ߲ߞߊ߫ ߛߘߊߞߊ߫ ߛߎ߮ ߏ߬ ߓߐ߫ ߟߊ߫. ߊ߬ߟߎ߬ ߕߏ߫ ߘߴߏ߬ ߛߌ߱ ߟߋ߬ ߘߐ߫߸ ߘߏ߫ ߥߊ߫ ߘߴߏ߬ ߢߊߝߐ߫ ߊ߬ߟߎ߬ ߕߍߣߍ߲߫ ߢߍ߫، ߏ߬ ߞߵߊ߬ ߘߐߓߍ߲߬ ߞߵߊ߬ ߞߏ߬߸ ߞߵߊ߬ ߞߎ߲߭ ߘߊ߲߫ ߞߏߢߊ߬، ߞߵߊ߬ ߖߘߍ߬ ߞߊ߲ߠߊߕߍ߰ ߥߏߎ߫߹ ߊ߬ߟߎ߫ ߞߵߏ߬ ߛߎ߬ߞߏ ߣߴߊ߬ ߓߊߘߍ ߟߎ߬ ߞߍ߫ ߞߊ߬ ߥߊ߫ ߔߏ߲߫߹ ߏ߬ ߟߋ ߞߍ߫ ߘߴߊ߬ߟߎ߫ ߟߊ߫ ߝߊ߰ߡߊ߬ߦߊ߫ ߛߐߘߐ߲ ߘߌ߫ ߦߋ߲߬.

ߦߴߊ߲ ߠߊ߫ ߟߊ߲߬ߘߊ ߦߋ߫ ߛߎ߬ ߛߐ ߣߌ߫ ߝߎ߬ߙߋ߬ ߖߊ߲ߛߊ ߟߎ߬ ߘߌ߫ ߢߊ ߡߍ߲ ߞߊ߬ߦߌ߯ ߞߊ߬ߞߘߐ߫، ߊ߬ߟߎ߫ ߝߣߊ߫ ߕߘߍ߬ ߦߋ߫ ߣߊ߬ ߟߴߊ߬ߟߎ߫ ߕߍߣߍ߫ ߡߛߏ߫ ߝߎ߬ߙߋ ߖߊ߲߬ߛߊ߬ ߟߴߏ߬ ߟߋ ߘߐ߫ ߛߊ߲߬-ߊ߲-ߛߊ߲߬. ߡߊ߲߬ߛߊ߫ ߘߊ߬ߎߟߊ ߞߵߊ߬ ߘߋ߲ߞߍ߫ ߘߐ߯ߡߊߡߐ߮ ߘߏ߫ (ߗߍ߬ߓߊ߫ ߕߙߊߥߟߋ߫) ߗߋ߫ ߏ߬ ߟߋ ߛߘߊߞߊ߫ ߓߐ ߘߏ߫ ߟߊ߫ ߛߎ߬ߢߊ ߘߏ߫ ߘߐ߫، ߏ߬ ߟߎ߫ ߟߋ߬ ߥߊߕߐ ߕߏߣߍ߲߫ ߊ߬ߟߎ߬ ߕߍߣߍ߲߫ ߝߎ߬ߙߋ ߛߐ߫ ߦߌߟߊ ߕߐ߬ߙߐ߲߬ ߜߐ߯ߘߎ߯߸ ߊ߬ߟߎ߫ ߕߊ߬ߡߌ߲߬ ߘߊ߫ ߛߊ߬ߡߘߎ߬ߜߍ߫ ߕߎ߬ߙߋ߫ ߟߊ߫ ߡߊ߲߬ߛߊ߬ߦߊ ߘߊߡߌߣߊ߫ ߛߊ߲߮ ߏ߬ ߟߊ߫ ߓߌ߬ߛߊ߲߬ߘߎ߯: ߊ߬ߟߎ߫ ߞߵߊ߬ߟߎ߫ ߢߊ ߡߊߖߌ߰ ߏ߬ ߟߋ ߝߍ߬ ߞߏߛߓߍ߫، ߊ߬ߟߎ߫ ߞߵߊ߬ ߦߋ߫ ߡߊ߲߬ߛߊ ߦߋ߫ ߝߏߣߌ߲ߞߋ ߟߋ߬ ߘߌ߫߸ ߏ߬ ߟߋ ߞߏ ߞߵߊ߬ߟߎ߫ ߞߣߐߜߊ߬ ߞߏߛߓߍ߫. 

ߊ߬ߟߎ߬ ߞߐߛߊߦߌ߲ ߛߋ ߞߣߍߘߎ߰߸ ߏ߬ ߟߋ ߓߍ߲߬ ߘߊ߫ ߡߊ߲߬ߛߊ߫ ߘߊ߬ߎߟߊ ߟߊ߫ ߛߊ߬ߦߊ ߡߊ߬، ߊ߬ߟߎ߫ ߞߊ߬ ߗߍ߬ߓߊ߫ ߟߊߛߌ߰ ߊ߬ ߣߐ߭ ߘߐ߫. ߊ߬ ߛߌ߰ߣߍ߲߫ ߞߎߘߊ ߏ߬ ߟߋ ߞߊ߬ ߖߊ߬ߡߊߙߌ ߘߌ߫ ߞߏ߫ ߞߊ߬ ߞߎߓߋߘߊ ߟߊߦߌ߬ߙߌ߲߬ߘߌ߫ ߞߵߊ߬ ߟߊ߫ ߥߊ߫ ߦߙߐ߫ ߘߐ߫߸ ߖߌ ߘߌ߫ ߛߋ߫ ߟߊߘߏ߲߬ ߠߊ߫ ߖߌ߲߭ ߞߣߐ߫ ߡߍ߲ ߘߐ߫. ߏ߬ ߟߋ ߞߍ߫ ߘߊ߫ ߞߎߓߋߘߊ ߟߊߦߌ߬ߙߌ߲߬ߘߌ ߘߌ߫ ߛߌߞߊߛߏ߬ ߛߌ߰ߦߌߟߊ ߣߌ߲߬ ߘߐ߫߸ ߓߊߏ߬ ߝߙߊ߬ߣߍ߲ ߘߏ߫ ߦߋ߫ ߦߋ߲߬߸ ߡߍ߲ ߘߴߛߋ߫ ߟߊߘߏ߲߬ ߠߊ߫ ߖߌ߲߭ ߞߣߐ߫. ߊ߬ߟߎ߫ ߞߊ߬ ߖߌ߲߭ ߥߎ߬ߣߊ߲߬ߞߏߙߏ߲ ߘߏ߫ ߟߐ߬ ߦߋ߲߬߸ ߡߍ߲ ߢߐ߲߰ ߜߘߍ߫ ߕߎ߲߬ ߡߊ߫ ߟߐ߬ ߡߊ߲߬ߘߋ߲߫ ߘߐ߬ߝߐ ߘߐ߫ ߞߘߐ߬ߡߊ߲߫߸ ߞߊ߬ ߛߴߏ߬ ߕߐ߯ߟߊ߫ ߛߌߣߍ߲߬ ߞߏ߫: "ߛߌߞߊ ߛߏ" ߥߟߊ߫ "ߛߌߞߊ߫ ߛߏ"߸ ߡߍ߲ ߕߎ߲߰ߣߍ߲߬ߢߐ߲߰ߠߊ ߝߐߢߊ ߞߍ߫ ߘߊ߫ «ߛߌߞߊߛߏ߬» ߘߌ߫، ߡߍ߲ ߞߘߐ ߦߋ߫ ߞߏ߫ ߛߌߞߊ߫ ߞߍߣߍ߲߫ ߦߋ߫ ߛߊ߬ߡߘߎ߬ߜߍ߫ ߟߊ߫ ߞߍ߬ߟߍ ߥߊ߲߬ߥߊ߲ ߥߊ߬ߙߊ ߟߋ߬ ߡߊ߬߸ ߡߍ߲ ߕߍߣߊ߬ ߘߊ߲߬ ߠߊ߫ ߡߊ߲߬ߘߋ߲߫ ߝߊ߲߬ ߛߌ߫ ߟߊ߫. 

ߛߌߞߊߛߏ߬ ߖߌ߲߭ ߟߐ߭ ߕߘߍ߬ ߦߋ߫ ߞߎߘߍ߫ ߉ ߟߋ߬ ߘߌ߫߸ ߞߵߊ߬ ߞߊߓߋ ߞߍ߫ ߜߟߊ߬ߜߟߊ߬ ߄-߆ ߘߌ߫، ߞߵߊ߬ ߞߎ߲߬ߕߍ߰ߡߊ߬ߟߊ ߕߌ߲߬ߕߌ߬ߘߌ߲߬ߧߊ ߞߍ߫ ߜߟߊ߬ߜߟߊ߬ ߇ ߘߌ߫. ߒ߬ߓߊ߬ ߖߌ߲߭ ߏ߬ ߟߊ߫ ߥߙߊ߬ ߞߏ߬ߖߎ߮ ߡߊ߬߸ ߝߏ߫ ߛߏ߭ ߟߎ߬ ߕߘߍ߬ ߘߌ߫ ߕߏ߫ ߓߏ߬ߙߌ ߟߊ߫ ߞߊ߬ ߕߊ߬ߡߌ߲߬ ߢߐ߲߯ ߠߊ߫، ߘߏ߫ ߕߴߛߋ߫ ߘߏ߫ ߡߊ߬.

 ߞߐߝߟߌ ߟߎ߬ 
ߒ߬ߓߊ߬ ߏ߬ ߟߋ ߞߵߊ߬ ߞߍ߫ ߛߊ߭ߡߏ߬ߙߌ߫ ߞߊ߬ ߞߊߙߏ߫ ߁߅ ߖߊ߬ߣߍ߲ ߞߍ߫ ߖߌ߲߭ ߣߌ߲߬ ߘߟߊ߫߸ ߊ߬ ߡߊ߫ ߢߊ߫ ߛߌ߫ ߛߐ߬ߘߐ߲߫ ߊ߬ ߡߊ߬߸ ߊ߬ ߝߊ߲߭ ߞߍ߫ ߘߴߊ߬ ߡߊ߬ ߓߐ߬ߣߐ ߟߋ߬ ߘߌ߫، ߓߴߊ߬ ߟߊ߫ ߛߏ߬ߝߊ߬ߞߎ߲ ߛߘߍߡߊ߲߫ ߠߎ߫ ߟߋ߬ ߕߏ߫ ߘߴߊ߬ ߘߐ߫. ߣߌ߫ ߡߐ߰ ߘߴߊ߬ ߟߊߓߐ߫ ߞߎߡߊ߫ ߝߍ߬، ߝߊ߰ߡߊ ߘߐ߯ߞߍ߫ ߞߡߍ߬-ߓߙߋߡߊ߫ ߣߴߊ߬ ߘߍ߬ߢߐ߲߰ߞߍ߫ ߝߌߟߊ߫ ߞߊ߬ߟߌ߬ ߟߎ߫ ߕߏ߫ ߘߊ߫ ߦߋ߲߬ ߠߋ߫: ߊ߬ ߣߌ߫ ߛߌߦߊߡߊ߲߫ ߜߘߍ߫ ߟߎ߫. 

ߊ߬ߟߋ ߟߋ߬ ߞߊ߬ ߝߊ߬ߙߊ߲߬ߛߌ߫ ߘߍ߬ߡߍ߲߬ ߦߙߐ߫ ߛߌߦߊߡߊ߲߫ ߠߎ߫ ߓߏ߰ߛߌ߬ ߟߴߊ߬ ߟߊ߫ ߝߊ߰ߡߊ߬ߟߊ ߘߐ߫. ߊ߬ߟߎ߫ ߞߊ߬ ߓߡߊ߬ߞߐ߫ ߣߌ߫ ߛߌ߯ߙߌ߲߫ ߕߍ ߡߌ߬ߘߵߊ߬ ߕߎ߬ߡߊ ߟߋ߬ ߟߊ߫، ߊ߬ ߣߌ߫ ߞߊ߬ ߔߙߊߕߌ߫ ߖߟߎ ߛߊ߬ߡߊ߲߫ ߞߊ߬ ߓߴߊ߬ ߘߌ߫ ߓߡߊ߬ߞߐ߫ ߞߵߊ߬ ߟߊߘߏ߲߬ ߛߌ߯ߙߌ߲߫߸ ߊ߬ ߣߌ߫ ߞߊ߬ ߞߊ߯ߓߊ߫ ߖߌ߲߭ ߠߊߥߎ߬ߦߊ߫ ߡߊ߲߬ߓߌ߫ ߞߋߕߊ߬ ߞߎ߲߬ߠߊ߫. ߥߊߛߏߟߏ߲ߞߊ ߟߎ߬ ߡߎߙߎ߲ߕߌ߫ ߘߊ߫ ߛߊ߰ߡߏ߬ߙߌ߫ ߡߙߊ ߡߴߊ߬ߟߋ߬ ߥߊ߯ߕߌ߫ ߞߋߟߋ߲ ߠߋ߬ ߟߊ߫߸ ߝߏ߫ ߞߊ߬ ߕߎ߬ߙߋ ߡߏ߬ߛߏ ߞߣߐߡߊ߫ ߓߊ߲߬ߘߊ߬ߣߍ߲ ߞߐߛߊߦߌ ߡߌ߬ߘߊ߬ ߛߌߞߊߛߏ߫ ߛߌߟߊ ߟߊ߫߸ ߞߊ߬ ߥߴߊ߬ ߘߌ߫ ߝߊ߬ߙߊ߲߬ߛߌ߫ ߥߙߎߣߍߦߊߟߌ ߞߟߍ߬ߘߋ߲ ߠߎ߬ ߡߊ߬ ߛߌ߯ߙߌ߲߫߸ ߏ߬ ߡߍ߲ ߥߊߕߐ߫ ߕߘߍ߬ ߦߋ߫ ߡߏߦߌ߫ ߦߌߟߊ ߘߐ߫ ߓߌ߬ߛߊ߲߬ߘߎ߯. ߏ߬ ߟߎ߬ ߝߣߊ߫ ߞߵߏ߬ ߓߌ߬ߟߊ߫ ߞߴߊ߬ ߦߴߊ߬ ߟߊ߫ ߛߌߟߊ ߘߊߓߊ߲߫. 

 ߦߟߌߡߊߛߙߋ ߟߎ߬ 
ߦߌߟߡߊ:ߛߌߞߊߛߏ߬ ߘߟߊߛߌ߱
ߦߌߟߡߊ:ߛߌߞߊߛߏ߬
ߦߌߟߡߊ:ߗߍ߬ߓߊ߬ ߕߙߊߥߟߋ߫
ߦߌߟߡߊ:ߛߊ߬ߡߘߎ߬ߜߍ߫ ߕߎ߬ߙߋ߫
ߦߌߟߡߊ:ߞߐ߲ߛߐ߲ߧߊߟߌ߫ ߞߟߍ